ਕੀ ਭਾਰਤ ਵਿੱਚ ਮੁਸਲਮਾਨ ਹੋਣਾ ਅਪਰਾਧ ਬਣ ਗਿਆ ਹੈ?
ਬਿਨਾਂ ਕਿਸੇ ਕਾਰਨ ਹਿੰਦੂ ਭੀੜਾਂ ਵੱਲੋਂ ਮੁਸਲਮਾਨਾਂ 'ਤੇ ਹੋਣ ਵਾਲੇ ਹਮਲੇ ਭਾਰਤ ਵਿੱਚ ਹੁਣ ਰੋਜ਼ਨਾ ਦੀ ਗੱਲ ਹੋ ਗਏ ਹਨ। ਪਰ ਸਰਕਾਰ ਵੱਲੋਂ ਇਨ੍ਹਾਂ ਦੀ ਬਹੁਤ ਘੱਟ ਨਿੰਦਾ ਕੀਤੀ ਜਾਂਦੀ ਹੈ।

ਪਿਛਲੇ ਮਹੀਨੇ, ਸੋਸ਼ਲ ਮੀਡੀਆ 'ਤੇ ਇੱਕ ਵੀਡੀਓ ਵਾਇਰਲ ਹੋਇਆ ਸੀ ਜਿਸ ਵਿੱਚ ਹਿੰਦੂ ਭੀੜ ਇੱਕ ਮੁਸਲਿਮ ਵਿਅਕਤੀ 'ਤੇ ਹਮਲਾ ਕਰ ਰਹੀ ਸੀ ਅਤੇ ਪੀੜਤ ਵਿਅਕਤੀ ਦੀ ਡਰੀ ਹੋਈ ਛੋਟੀ ਜਿਹੀ ਬੱਚੀ ਆਪਣੇ ਪਿਤਾ ਨਾਲ ਚਿੰਬੜੀ ਹੋਈ ਦਿਖਾਈ ਦੇ ਰਹੀ ਸੀ।

ਪਰੇਸ਼ਾਨ ਕਰਨ ਵਾਲਾ ਇਹ ਵੀਡੀਓ ਉੱਤਰ ਪ੍ਰਦੇਸ਼ ਦੇ ਉੱਤਰੀ ਸ਼ਹਿਰ ਕਾਨਪੁਰ ਦਾ ਹੈ ਜਿਸ ਵਿੱਚ 45 ਸਾਲਾ ਰਿਕਸ਼ਾ ਚਾਲਕ ਨੂੰ ਸ਼ਹਿਰ ਦੀਆਂ ਗਲੀਆਂ ਵਿੱਚ ਘੁਮਾਇਆ ਗਿਆ ਸੀ। ਹਮਲਾਵਰਾਂ ਨੇ ਰਿਕਸ਼ਾ ਚਾਲਕ ਨੂੰ "ਹਿੰਦੁਸਤਾਨ ਜ਼ਿੰਦਾਬਾਦ" ਜਾਂ "ਭਾਰਤ ਜ਼ਿੰਦਾਬਾਦ" ਅਤੇ "ਜੈ ਸ਼੍ਰੀ ਰਾਮ" ਜਾਂ "ਭਗਵਾਨ ਰਾਮ ਦੀ ਜਿੱਤ" ਦੇ ਨਾਅਰੇ ਲਗਾਉਣ ਲਈ ਕਿਹਾ, ਇਹ ਸ਼ਬਦ ਨਮਸਕਾਰ ਕਰਨ ਦਾ ਇੱਕ ਪ੍ਰਸਿੱਧ ਤਰੀਕਾ ਹਨ ਜਿਸ ਨੂੰ ਹਾਲ ਦੇ ਸਾਲਾਂ ਵਿੱਚ ਹਿੰਦੂ ਉੱਗਰ ਭੀੜ ਵੱਲੋਂ ਇੱਕ ਕਤਲ ਦੇ ਨਾਅਰੇ ਵਿੱਚ ਬਦਲ ਦਿੱਤਾ ਗਿਆ ਹੈ।

ਪੀੜਤ ਨੇ ਭੀੜ ਦੀ ਗੱਲ ਮੰਨ ਵੀ ਲਈ, ਪਰ ਫਿਰ ਵੀ ਉਹ ਉਨ੍ਹਾਂ ਨੂੰ ਮਾਰਦੇ ਰਹੇ। ਆਖਰਕਾਰ ਪੁਲਿਸ ਨੇ ਉਸ ਆਦਮੀ ਅਤੇ ਉਨ੍ਹਾਂ ਧੀ ਨੂੰ ਬਚਾਇਆ। ਇਸ ਹਮਲੇ ਲਈ ਤਿੰਨ ਵਿਕਤੀਆਂ ਨੂੰ ਗ੍ਰਿਫ਼ਤਾਰ ਕੀਤਾ ਗਿਆ ਅਤੇ ਇੱਕ ਦਿਨ ਬਾਅਦ ਹੀ ਤਿੰਨਾਂ ਨੂੰ ਜ਼ਮਾਨਤ 'ਤੇ ਰਿਹਾਅ ਵੀ ਕਰ ਦਿੱਤਾ ਗਿਆ।

ਕੁਝ ਦਿਨਾਂ ਬਾਅਦ, ਇੱਕ ਹੋਰ ਵਾਇਰਲ ਵੀਡੀਓ ਸਾਹਮਣੇ ਆਇਆ ਜਿਸ ਵਿੱਚ ਮੱਧ ਪ੍ਰਦੇਸ਼ ਦੇ ਸ਼ਹਿਰ ਇੰਦੌਰ ਵਿੱਚ ਇੱਕ ਚੂੜੀ ਵੇਚਣ ਵਾਲੇ ਮੁਸਲਿਮ ਵਿਅਕਤੀ ਨੂੰ ਹਿੰਦੂ ਭੀੜ ਵੱਲੋਂ ਥੱਪੜ, ਲੱਤਾਂ ਅਤੇ ਮੁੱਕੇ ਮਾਰਦੇ ਹੋਏ ਦੇਖਿਆ ਗਿਆ।

ਹਮਲਾਵਰ, ਤਸਲੀਮ ਅਲੀ ਨੂੰ ਗਾਲ੍ਹਾਂ ਕੱਢਦੇ ਅਤੇ ਭਵਿੱਖ ਵਿੱਚ ਉਨ੍ਹਾਂ ਨੂੰ ਹਿੰਦੂ ਇਲਾਕਿਆਂ ਤੋਂ ਦੂਰ ਰਹਿਣ ਲਈ ਕਹਿੰਦੇ ਹਨ।

ਬਾਅਦ ਵਿੱਚ ਪੀੜਤ ਵਿਅਕਤੀ ਨੇ ਪੁਲਿਸ ਕੋਲ ਸ਼ਿਕਾਇਤ ਦਰਜ ਕਰਵਾਈ ਕਿ ਉਨ੍ਹਾਂ ਨੂੰ "ਪੰਜ-ਛੇ ਬੰਦਿਆਂ ਵੱਲੋਂ ਕੁੱਟਿਆ ਗਿਆ ਸੀ ਜਿਨ੍ਹਾਂ ਨੇ ਹਿੰਦੂ ਬਹੁਲਤਾ ਵਾਲੇ ਖੇਤਰ ਵਿੱਚ ਚੂੜੀਆਂ ਵੇਚਣ ਦੇ ਕਾਰਨ ਉਨ੍ਹਾਂ ਦਾ ਨਸਲੀ ਸ਼ਬਦਾਂ ਨਾਲ ਅਪਮਾਨ ਕੀਤਾ ਅਤੇ ਉਨ੍ਹਾਂ ਤੋਂ ਪੈਸੇ, ਫ਼ੋਨ ਅਤੇ ਕੁਝ ਦਸਤਾਵੇਜ਼ ਲੁੱਟ ਲਏ।"

ਪਰ ਮਾਮਲੇ ਵਿੱਚ ਇੱਕ ਅਜੀਬ ਮੋੜ ਉਸ ਵੇਲੇ ਆਇਆ, ਜਦੋਂ ਅਗਲੇ ਦਿਨ ਅਲੀ ਨੂੰ ਹੀ ਗ੍ਰਿਫ਼ਤਾਰ ਕਰ ਲਿਆ ਗਿਆ। 

ਅਲੀ ਉੱਤੇ ਉਨ੍ਹਾਂ ਦੇ ਕਥਿਤ ਹਮਲਾਵਰਾਂ ਵਿੱਚੋਂ ਇੱਕ ਦੀ 13 ਸਾਲਾ ਧੀ ਨੇ ਉਸ ਨਾਲ ਛੇੜਛਾੜ ਕਰਨ ਦਾ ਦੋਸ਼ ਲਗਾਇਆ। 